Culorile sclipitoare din această nouă imagine scot în evidență complexitatea remarcabilă a nebuloasei planetare PN M2-9,
mai cunoscută ca Twin Jet Nebula.
Noua perspectivă de la Hubble evidențiază cochilia nebuloasei și buclele de gaz în expansiune uimitor de amănunțit.
Nebuloasele planetare au fost subiectele unora dintre cele mai splendide imagini ale Hubble.
În ciuda denumirii lor, aceste obiecte pitorești nu au nimic de-a face cu planetele.
Primii astronomi care le-au studiat știau că nu sunt planete - căci nu se mișcau pe cer -
dar au fost numite așa deoarece semănau cu niște planete îndepărtate în telescoapele din acea vreme.
Când au apărut telescoape mai bune, astronomii le-au putut vedea structura mult mai complexă și dezvălui adevărata lor natură.
Sunt carapace imense de gaz formate când stele asemănătoare soarelui au rămas fără combustibil, risipindu-și straturile exterioare.
Aceste cochilii sunt apoi înfierbântate, ionizate și iluminate de radiația ultravioletă feroce din miezul fierbinte al stelei, rămas în inima nebuloasei
rezultând un impunător spectacol de lumină, ca cel prezentat aici.
Aceste nebuloase strălucesc în tot felul de culori frumoase, datorită prezenței diferitelor gaze.
De exemplu, faimoasa Ring Nebula strălucește în vibrante nuanțe de albastru-verzui, roșu și portocaliu.
cauzate de regiunile de oxigen, hidrogen și nitrogen strălucitor.
Nebuloasa Twin Jet are un aspect destul de diferit de cel al Nebuloasei Ring
cu doi lobi irizați de material întinzându-se dinspre centrul nebuloasei spre exterior.
Motivul acestei structuri ciudate se ascunde în miezul nebuloasei.
Nebuloasa Twin Jet este o nebuloasă bipolară și forma caracteristică se crede a fi cauzată
de faptul că nu are una, ci două stele în inima sa.
Între lobi, pornind de la sistemul stelar și extinzându-se orizontal spre exterior precum venele,
sunt vizibile două pete cu o vagă tentă albastră.
Acestea sunt jeturi gemene intense de gaz emanat în spațiu.
Jeturile țâșnesc departe de sistemul stelar la viteze ce depășesc un milion de kilometri pe oră.
Pe parcurs își schimbă încet orientarea în timp,
răsucindu-se ușor în spațiu ca apa dintr-un aspersor pentru grădină.
Acest fenomen se crede că ar putea fi din nou atribuit duetului de stele ce orbitează în centrul nebuloasei.
În ciuda clarității acestei imagini, sistemele stelare binare și nebuloasele lor sunt încă misterioase.
Hubble are mult de explorat - dar pentru moment, ne putem bucura în continuare de frumusețea lor din depărtare.
Transcrierea: ESA/Hubble; Traducerea: Daniela H.S.